Jakob Wagner
Dr Jakob Wagner (* 2. Jänner 1861 z Gälterchinde; † 22. Septämber 1915 z Wislig) isch e Schwyzer Kunschtmoler gsi. Är isch reformiert und Bürger vo Gälterchinde gsi.

Sys Läbe 
Dr Jakob Wagner isch dr Soon vom Johannes Wagner und dr Maria Pümpin gsi. 1902 het är d Kunschtmolere Clara Grosch vo Karlsrue ghürotet.

Kunschtmoler 
Dr Jakob Wagner het sich an dr Académie des Arts décoratifs z Paris und bim K. Raupp und im L. Herterich z Münche zum Kunschtmoler lo usbilde. Nohär het är sich sälbschtändig wyterbildet. Z Rom vo 1885 bis 1888. In de folgende Joore het är sich z Bouveret am Gämfersee ufghalte und het Landschafte gmolt. Z Sizilie het är sich vo 1891 bis 1893 bsunders mit em Ätna beschäftigt. Aaschliessend het är z Egipte Szene vo Kairo und Umgäbig gmolt, meischtens in dr Akuarelltechnik. 1898 het är schlussändlig z Locarno si ändgültige Woonort gfunde. Do het är e grossi Aazaal Tessiner Landschafte gmolt. Dr Jakob Wagner het mit sym «läbenswoore» Schtil grosse Erfolg gha. Näbe Privatpersone hei au Muse`e und Inschtituzione syni Bilder gchauft. Usser Landschafte het är au Figure gmolt.

Literatur 
 Schweizerisches Künstler Lexikon 3, 416f. (mit Werkverzeichnis)

Weblink 
 Dr Jakob Wagner im Personelexikon vom Kanton Basel Landschaft
 Dr Jakob Wagner im Lexikon vom Schwyzerische Inschtitut für Kunschtwüsseschaft

Fuessnoote 

Moler, Zeichner, Illustrator
Gälterchinde
Baselbieter
Schwiizer
Maa
Künschtler (Schwiiz)